Hotărârea Judecătoriei Mangalia privind recuzarea a fost luată marți, în aceeași zi în care Consiliul Superior al Magistraturii a admis cererea de transfer a judecătoarei Ancuța Popoviciu la Judecătoria Constanța.
Dacă transferul judecătoarei la o instanță egală în grad, cu începere de la 1 iunie, nu ar fi avut nicio consecință asupra dezbaterilor finale din dosarul lui Vlad Pascu, admiterea cererii de recuzare va duce la reluarea procesului de la zero.
Din informațiile obținute de Libertatea, cererea de recuzare a fost formulată de Cătălin Ștefan Dragomir, tatăl Robertei, studenta ucisă de Vlad Pascu în urma accidentului rutier.
Vlad Pascu este în arest preventiv din 20 august 2023, la o zi după ce a intrat cu mașina într-un grup de 8 tineri lângă stațiunea 2 Mai, județul Constanța, și i-a omorât pe doi dintre ei, conducând drogat.
La primul termen de judecată, pe 22 februarie, judecătoarea Ioana Ancuța Popoviciu a intrat în sala de ședințe mestecând gumă şi apoi a întrebat dacă unul dintre tinerii ucişi în accident e prezent şi el la proces.
La următorul termen, unul dintre avocații care reprezintă părinții victimelor a cerut recuzarea judecătoarei, motivând că „a dat dovadă de gravă neglijență în administrarea dosarului”. Cererea de recuzare a fost respinsă de Judecătoria Mangalia, care a explicat că argumentele sunt „cel mult chestiuni ce ţin de pregătirea profesională a doamnei judecător”.
Pe 23 februarie, după ce presa a dezvăluit ce s-a întâmplat la primul termen, Inspecția Judiciară a anunțat că s-a autosesizat și face verificări. Pe 24 aprilie, CSM a decis respingerea cererii de suspendare din funcție a Ancuței Popoviciu. În aceeași zi, la ieşirea din sediul instituţiei, judecătoarea a stat un minut și 10 secunde în faţa jurnaliştilor. A primit 11 întrebări și nu a rostit niciun cuvânt.
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro